ศก.ฟื้นประกันขายดี
คปภ.คาดธุรกิจประกันโต 3.98% รับผลนโยบายอัดฉีดรัฐบาลกระตุ้นกำลังซื้อ
1 ธ.ค. 2558

คปภ.คาดธุรกิจประกันโต 3.98% รับผลนโยบายอัดฉีดรัฐบาลกระตุ้นกำลังซื้อ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงไตรมาสสุดท้ายของปีนี้ ธุรกิจประกันภัยทั้งระบบยังขยายตัวได้ดี คาดว่าทั้งปีนี้จะเติบโต 3.98% ซึ่งเป็นผลต่อเนื่องจากนโยบายกระตุ้นเศรษฐกิจของรัฐบาล ที่อัดฉีดเงินเข้าสู่ระบบเน้นกลุ่มผู้มีรายได้น้อย โดยเฉพาะประชาชนในภาคเกษตร จึงน่าจะช่วยให้กำลังซื้อในประเทศปรับตัวดีขึ้น
ผลการดำเนินงานโดยรวมของธุรกิจประกันภัยในช่วง 9 เดือนปีนี้ มีเบี้ยรับตรงรวม 538,761 ล้านบาท เติบโต 3.56% เมื่อเทียบกับช่วงเดียวกันของปีก่อน ซึ่งเป็นผลมาจากมาตรการกระตุ้นเศรษฐกิจต่างๆ ของภาครัฐ ทั้งนี้ แบ่งเป็นเบี้ยที่มาจากธุรกิจประกันชีวิต 387,110 ล้านบาท เติบโต 4.34% โดยเบี้ยรับสูงสุดเป็นการประกันชีวิตประเภทสามัญ 333,008 ล้านบาท เติบโต 4.71%
รองลงมาเป็นประเภทกลุ่ม 44,338 ล้านบาท เติบโต 3.76% ตามด้วยประเภทอุตสาหกรรม 5,411 ล้านบาท ลดลง 6.84% และประเภทอุบัติเหตุ 4,353 ล้านบาท ลดลง 1.76% เมื่อเทียบกับช่วงเดียวกันของปีก่อน
ด้านเบี้ยที่มาจากธุรกิจประกันวินาศภัยมี 151,651 ล้านบาท เติบโต 1.60% โดยเบี้ยสูงสุดมาจากประกันภัยรถ 88,776 ล้านบาท เติบโต 0.63% แบ่งเป็นเบี้ยประกันภัยรถภาคบังคับ 12,376 ล้านบาท เติบโต 6.39% และเบี้ยประกันภัยรถภาคสมัครใจ 76,400 ล้านบาท ลดลง 0.25% เบี้ยประกันภัยเบ็ดเตล็ด 51,008 ล้านบาท เติบโต 4.50% ตามด้วยเบี้ยประกันอัคคีภัย 7,815 ล้านบาท ลดลง 5.15% และเบี้ยประกันภัยทางทะเลและขนส่ง 4,054 ล้านบาท เติบโต 1.61%
สำหรับสินทรัพย์รวมของธุรกิจประกันภัยมีทั้งสิ้น 2,953,813 ล้านบาท ขยายตัว 10.68% แบ่งเป็นสินทรัพย์ลงทุนทั้งสิ้น 2,674,466 ล้านบาท เติบโต 12.92%